**Előterjesztés**

**Nóráp Község Önkormányzata Képviselő-testületének 2015. május. 27-i ülésére**

**Tárgy:** Az önkormányzat 2014. évi költségvetésének végrehajtásáról szóló rendelet-tervezet megtárgyalása

***Tisztelt Képviselők!***

Az államháztartásról szóló 2011. évi CXCV.törvény 87.§-ában leírtak alapján a számviteli jogszabályok szerinti éves költségvetési beszámolót, az éves költségvetési beszámolók alapján évente, az elfogadott költségvetéssel összehasonlítható módon, az év utolsó napján érvényes szervezeti, besorolási rendnek megfelelő záró számadást (a továbbiakban:zárszámadás) kell készíteni.

Az államháztartásról szóló törvény 91.§-a szerint a helyi önkormányzat költségvetésének végrehajtására vonatkozó zárszámadási rendelet tervezetét a jegyző készíti elő és a polgármester terjeszti a képviselő-testület elé úgy, hogy az a képviselő-testület elé terjesztését követő harminc napon belül, de legkésőbb a költségvetési évet követő ötödik hónap utolsó napjáig hatályba lépjen.

Az éves költségvetési beszámoló 2015. március 10-én továbbításra került a Magyar Államkincstár Veszprém Megyei Igazgatósága részére, amely továbbított beszámoló alapján elkészítésre került a 2014. évről szóló zárszámadási rendelet tervezet.

Az éves zárszámadáshoz a vagyonállapotról vagyonkimutatást kell készíteni.

Nóráp Község Önkormányzata az 1/2014. (II.18.) rendeletével hagyta jóvá a 2014. évi költségvetését, melyet a központi költségvetéstől átvett pénzeszközök, valamint a többletbevételek, illetve egyéb szervektől átvett-átadott pénzeszközök módosítottak.

2014. január 1-től az Áhsz. szabályozza a könyvvezetési és a beszámolási kötelezettséget, a korábbi számviteli rendszer teljes átalakításával. A pénzforgalmi szemlélet mellett megjelenik az eredményszemlélet is, amelyben külön-külön szükséges bemutatni a költségvetési illetve a pénzügyi-számviteli adatokat. A korábbi szakfeladat-rend mellett megjelenik a kormányzati funkció szerinti osztályozás is. Az elemi költségvetés készítése érdekében ún. rovatrendet is alkalmazni kellett a bevételi és kiadási előirányzatok elkülönítésére. A nagyarányú változás mind a kiadási, mind a bevételi előirányzatok tervezésére hatást gyakorolt.

Az önkormányzatok finanszírozásának elvei nem változtak, csak annyi változás következett be a finanszírozás rendszerében hogy a közös hivatal fenntartásához nyújtott állami támogatás nem az egyes tagönkormányzatok, hanem a támogatás teljes összegére a székhely önkormányzat jogosult.

A köznevelési ágazatban az önkormányzatok fő feladata az óvodai ellátás, amelyhez a központi költségvetés több elemű támogatással járul hozzá.

Továbbra is önkormányzati feladat maradt a gyermekétkeztetés, melynek ellátásához hozzájárulást biztosít az állam. Fontos módosulás, hogy a feladat támogatása a köznevelési ágazat helyett a jövőben a szociális ágazatnál jelenik meg – igazodva ahhoz, hogy az ehhez kapcsolódó szabályozást és felelősségeket a gyermekvédelmi törvény határozza meg.

**FELADATELLÁTÁS ÁLTALÁNOS ÉRTÉKELÉSE**

Nóráp Község Önkormányzata által ellátandó közszolgáltatási feladatok körét elsősorban a Magyarország helyi önkormányzatokról szóló 2011. évi CLXXXIX. törvényben szabályozottak határozzák meg. Ezen túlmenően szakmai-ágazati törvények, rendeletek határoznak meg az Önkormányzat részére kötelezően ellátandó feladatokat.

Az önként vállalt feladatok köre az önkormányzat ágazati feladatait áttekintve szinte minden területen megjelent , úgy mint sport, kulturális, ifjúsági, közrend-közbiztonság stb. Ezt támasztja alá a beszámolóban kimutatott pénzeszközátadások (alapítványoknak, egyesületeknek, civil szervezeteknek, stb) összege.

Az Önkormányzat kötelező és önként vállalt feladatait saját intézményeivel, valamint vásárolt közszolgáltatások révén látta el, tehát gondoskodott azon feladatok ellátásáról, melyek a törvények, rendeletek által előírtak.

Az intézmények feladatai az alapító okiratban, az egyéb módon ellátott feladatok szerződésekben kerültek rögzítésre.

A feladatok ellátása zökkenőmentesen finanszírozási gondok nélkül történt.

Évközben minden számla kiegyenlítése határidőre megtörtént.

A feladatellátás általános értékelésénél elmondható, hogy legfőbb törekvés a csökkenő központi normatív támogatás mellett a kiegyensúlyozott gazdálkodás biztosítása, azoknak a lehetőségeknek a kiaknázása, melyek megtakarításokat hoznak, illetve olyan befektetések megtalálása, amelyek hozammal járnak, és nem utolsósorban a pályázati lehetőségekben rejlő beruházási finanszírozási megtakarítások.

**BEVÉTELEK**

Nóráp Község Önkormányzatának 2014. évi bevételi előirányzata 25.318 e Ft, módosított előirányzata 34.861 e Ft tényleges bevétel összege 32.042 e Ft volt.

Az önkormányzat működési támogatásának összege 7.984 e Ft. A tervezett előirányzatot módosították az év közbeni igényléseken alapuló egyes szociális feladatok kiegészítő támogatásként önkormányzatunkat megillető összegek, a központosított előirányzatok, valamint az egyéb központi támogatások évközi módosításai.

A közfoglalkoztatottak támogatására 968 e Ft-ot kapott az önkormányzat.

Felhalmozási célú támogatást ÁHT-n belülről (adósságkonszolidációban részt nem vett önkormányzatok települési fejlesztési támogatása) 2.948 e Ft-ot kapott az önkormányzat. Ebből a Kup felé vezető belterületi út felújítása 2.448 e Ft volt. A fennmaradó 500 e Ft 2015.évben kerül felhasználásra.

A közhatalmi bevételek 781 e Ft-ot tesznek ki, amely iparűzési adó és gépjárműadó bevételből áll. A helyi adókból származó bevétel továbbra is teljes egészében az önkormányzatok saját bevétele marad és helyben járul hozzá a feladatokhoz. A törvény az átengedett gépjárműadóból származó részesedést (40%) nem változtatta, továbbra is a befolyt gépjárműadó 60%-át tovább kell utalni.

Az Önkormányzat működési bevétele 6.412 e Ft volt, mely a bérleti díj és kamatbevételekből áll.

A finanszírozási bevételek összege 12.949 e Ft. Ez az előző évi költségvetési maradvány összegéből és a 2015. évi 00.havi megelőlegezett nettófinanszírozás összegéből áll.

A bevételek számszaki kimutatását az előterjesztés mellékletei tartalmazzák.

**KIADÁSOK**

Nóráp Község Ónkormányzat 2014. évi kiadási előirányzata 25.318 e Ft, módosított előirányzata 34.861 e Ft, tényleges kiadás összege 19.536 E Ft.

Ebből a személyi juttatásoknál kifizetett 5.037 e Ft összeg a dolgozók alapilletményét, a választott tisztségviselők juttatásait, egyéb külső személyi juttatások elemeit teszi ki.

A munkáltató járulékok esetében a teljesítés 1.227 e Ft volt.

A dologi kiadások összege 2.511 e Ft, amelynél az üzemeltetési anyagok beszerzése, internetdíj, telefondíj, közüzemi díjak, karbantartási szolgáltatások, bankköltségek, egyéb dologi kiadások költségei szerepelnek.

Az ellátottak pénzbeli juttatásai 1.051 e Ft, melynél a lakásfenntartási támogatások, a foglalkoztatást helyettesítő támogatások, a beiskolázási segélyek, temetési segélyek, átmeneti segélyek kiadásai szerepelnek.

Egyéb működési célú támogatás ÁHT-n belülre 676 e Ft volt. A felújítások összege pedig 9.034 e Ft.

**ÉRTÉKPAPÍR ÉS HITELMŰVELETEK ALAKULÁSA**

2014. év során az önkormányzatnak értékpapír értékesítésből származó jövedelme nem volt. Hitelállománnyal az önkormányzat nem rendelkezett.

**VAGYON ALAKULÁSA**

Az önkormányzat vagyona a kapott fejlesztési támogatás összegéből megvalósuló felújítással gyarapodott, míg az elszámolt értékcsökkenések összegével csökkent.

A mérlegben kimutatott követelésállomány legjelentősebb tétele a helyi adó követelések, de behajtásukra jelentős figyelmet fordítunk minden évben.

***Mellékletek:***

* az önkormányzat 2014. évi bevételeinek és kiadásainak kiemelt előirányzatonkénti részletezését és teljesülését, valamint finanszírozási bevételeinek és kiadásainak részletezését és teljesülését az 1. melléklet
* a működési célú bevételeinek és a kiadásainak mérlegét a 2.1. melléklet
* a felhalmozási célú bevételeinek és a kiadásainak mérlegét a 2.2. melléklet
* a felújítások kiadásait a 3. melléklet
* a többéves kihatással járó döntésekből származó kötelezettségeket a 4. melléklet
* a céljelleggel juttatott támogatásokat az 5. melléklet
* a vagyonkimutatást (vagyonmérleget) a 6.1-es és 6.2-es melléklet
* a költségvetési mérleget a 7. melléklet
* a maradvány kimutatást a 8. melléklet
* az eredmény kimutatást a 9. melléklet mutatja be.

Kérem a tisztelt képviselő-testületet, hogy a Nóráp Község Önkormányzat 2014. évi költségvetésének módosítását ,végrehajtását az előterjesztésnek megfelelően fogadják el.

**Nóráp, 2015 május 19.**

Bóka Istvánné

jegyző